Ujedinjeni narodi odali počast žrtvama holocausta (26/1/05) - 2005-01-26
Duboke razlike među članicama UN-a bile su očite i na ovoj komemoraciji - nisu sudjelovali diplomati iz većine arapskih zemalja, a dvor
Glavna skupština Ujedinjenih naroda održala je posebnu sjednicu, povodom 60. godišnjice oslobođenja nacističkih logora smrti. Kako iz svjetske organizacije javlja Peter Heinlein, komemoraciji su nazočili ministri vanjskih poslova niza zemalja, drugi velikodostojnici kao i ljudi koji su preživjeli nacistički Holocaust. Bila je to prva komemorativna svečanost koju je u svojoj povijesti održala Glavna skupština svjetske organizacije. U pozdravnom govoru sudionicima, glavni tajnik Ujedinjenih naroda Kofi Annan izjavio je da je prikladno što komemoracija odaje počast žrtvama nacističkog holocausta: "Ujedinjeni narodi ne smiju zaboraviti da su osnovani kao odgovor na zlo nacizma. Ne smijemo zaboraviti da je užas holocausta uvelike imao udjela u definiranju naše misije. Odgovor na holocaust je formuliran u Povelji UN-a, kao i u Univerzalnoj deklaraciji o ljudskim pravima." Elie Wiesel, dobitnik Nobelove nagrade za mir, koji je preživio holocaust, prvi se obratio sudionicima komemoracije. On je rekao da se užasi logora smrti teško mogu pojmiti. Elie Wiesel je podsjetio diplomate i druge okupljene da ignoriranje ljudskih patnji – pomaže agresoru, nikada žrtvi: "Da je svijet slušao što govorimo – a nije – mogle su se spriječiti tragedije poput Darfura, Kambodže, Bosne i, prirodno, Ruande." Ministar vanjskih poslova Izraela, Silvan Shalom, upozorio je na rast anti-semitizma, bez obzira na napore da se on iskorijeni. Također postoje pokušaji da se nacistički holocaust nad Židovima u potpunosti zaniječe. "Tko je mogao zamisliti da će – 60 godina nakon Aushwitza i Bergen Belsena – židovski narod ponovno biti na udaru anti-semita, čak i u zemljama gdje se Holocaust dogodio. No, upravo se to događa" - rekao je izraelski ministar vanjskih poslova. Ministar vanjskih poslova Njemačke, Joschka Fischer, rekao je da je kontinuriana borba protiv anti-semitizma, rasizma i netolerancije dužnost njegove zemlje, upravo zbog toga što je Njemačka odgovorna za holocaust. Govoreći uz pomoć prevoditelja, Fischer je rekao: "Taj barbarski zločin uvijek će biti dio njemačke povijesti. Za moju zemlju, holocaust predstavlja potpunu moralnu degradaciju, nijekanje svih civilizacijskih vrednota koje je bilo bez presedana. Nova Njemačka je izvukla pouke iz holocausta. Povijesna i moralna odgovornost za Auschwitz ostavila je trajan biljeg na Njemačkoj." Američko izaslanstvo na komemoraciji žrtvama holocausta vodio je zamjenik ministra obrane Paul Wolfowitz. On je rekao da pouka holocausta glasi – miroljubive zemlje ne smiju ignorirati genocid. Paul Wolfowitz je podsjetio da su Sjedinjene Države, kada je god to bilo potrebno, rat shvaćale kao svoju dužnost: "Amerikanci su se borili za oslobođenje drugih, od ropstva i tiranije. To su činili kako bi zaštitili i vlastitu slobodu. Tome svjedoče američka vojna groblja, od Francuske pa do Sjeverne Afrike, s tisućama križeva i Davidovih zvijezda. Kada su Amerikanci odlazili u rat, bilo je to iz čvrstog uvjerenja da sloboda sa sobom nosi i odgovornost. Cijeli svijet ima koristi ako se sloboda širi, ako što više ljudi ima priliku ostvariti svoje snove, razviti svoje talente." Održavanje komemoracije povodom 60. godišnjice oslobođenja nacističkih logora podržala je 151 zemlja od 191 članice Ujedinjenih naroda. Međutim, duboke razlike među članicama bile su očite i na ovom događaju. Na komemoraciji nisu sudjelovali diplomati iz većine arapskih zemalja, a dvorana Glavne skupštine bila je poluprazna. Ambasador Izraela u Ujedinjenim anrodima Dan Gillerman u prošlosti je često kritizirao svjetsku organizaciju zbog toga što – kako je rekao – “nemoralna većina” često izražava “anti-izraelske” stavove. Veleposlanik Izraela je izrazio nadu da široka podrška održavanju komemoracije žrtvama holocausta ukazuje na to da “anti-izraelski osjećaji” ipak slabe.